แนวโน้ม SET เช้าเปิดบวก! เล็งพลังงานหนุน หลังน้ำมันพุ่ง-ธีมเปิดเมืองช่วยดัน
แนวโน้ม SET เช้าเปิดบวก! เล็งพลังงานหนุน หลังราคาน้ำมันปรับขึ้น-ดอลลาร์สหรัฐฯ อ่อนค่าหนุน “ฟันด์โฟลว์” ไหลเข้า อีกทั้งสถานการณ์การโควิด-19 ในประเทศดีขึ้น หนุนหุ้นในกลุ่มเปิดเมือง แนะจับตาการประชุมครม.วันนี้
9 พ.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ อิงบวก ตามตลาดหุ้นทั่วโลกที่ขึ้นทำจุดสูงสุด โดยตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก ประกอบกับราคาน้ำมันก็ปรับตัวขึ้นด้วย และเงินดอลลาร์สหรัฐฯที่เริ่มอ่อนค่าน่าจะทำให้ทิศทาง Fund Flow ดีขึ้น
นอกจากนี้สถานการณ์การแพร่ระบาดไวรัสโควิด-19 ในประเทศอยู่ในทิศทางที่ดีขึ้น น่าจะช่วยหนุนหุ้นในกลุ่มเปิดเมือง (Reopening) ได้ อย่างไรก็ดีให้ติดตามการประชุมคณะรัฐมนตรี (ครม.) ในวันนี้ว่าจะมีมาตรการอะไรออกมาอีกหรือไม่ และพรุ่งนี้ติดตามการประชุมคณะกรรมการนโยบายการเงิน (กนง.) และตัวเลขเงินเฟ้อของสหรัฐฯที่ออกมาในวันพรุ่งนี้เช่นกัน รวมถึงติดตามการปรับน้ำหนักของ MSCI ด้วย
ทั้งนี้พร้อมให้แนวรับ 1,620 จุด ส่วนแนวต้าน 1,635 – 1,640 จุด
 
 